FI Euroopan unionin virallinen lehti L 60/6

KOMISSION ASETUS (EU) N:o 222/2011,

annettu 3 päivänä maaliskuuta 2011,

poikkeuksellisista toimenpiteistä kiintiön ulkopuolisen sokerin ja isoglukoosin alennetulla ylijäämämaksulla unionin markkinoille saattamisen osalta markkinointivuoden 2010/2011 aikana

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 64 artiklan 2 kohdan ja 187 artiklan yhdessä sen 4 artiklan kanssa,

sekä katsoo seuraavaa:

(1) Sokerin maailmanmarkkinahinnat ovat pysyneet korkeina markkinointivuoden 2010/2011 alusta alkaen. Myös New Yorkin sokerin futuurimarkkinoihin perustuvat maailmanmarkkinahintojen ennusteet vuoden 2011 maalis-, touko- ja heinäkuulle osoittavat maailmanmarkkinahintojen pysyvän edelleen korkeina.

(2) Saatavilla olevan sokerin ja isoglukoosin määrän ja käytön välille on viimeksi kuluneiden kahden markkinointivuoden ajan kumuloitunut negatiivinen erotus, joka on arviolta 1,0 miljoonaa tonnia, ja se johtaisi pienimpiin EU:n loppuvarastoihin sitten vuoden 2006 sokerialan uudistuksen täytäntöönpanon. Mahdollinen tuonnin väheneminen uhkaa häiritä vakavasti tuotteiden saatavuutta unionin sokerimarkkinoilla ja heikentää tilannetta edelleen, jollei alalla toteuteta toimenpiteitä.

(3) Euroopan unioniin Afrikan, Karibian ja Tyynenmeren (AKT) maista ja vähiten kehittyneistä maista suuntautuvan viennin ei odoteta kasvavan lyhyellä aikavälillä.

(4) Toisaalta joissakin unionin osissa saatu hyvä sato on aiheuttanut sen, että sokeria tuotetaan yli asetuksen (EY) N:o 1234/2007 56 artiklassa säädetyn kiintiön. Osa tästä sokerista olisi saatettava unionin sokerimarkkinoiden käytettäväksi, jotta voitaisiin osittain tyydyttää kysyntä ja estää liian suuret hinnankorotukset. Kiintiön ylittävän käytettävissä olevan sokerin määräksi arvioidaan 0,5 miljoonaa tonnia. Arviossa otetaan huomioon sokerintuottajien sopimussitoumukset asetuksen (EY) N:o 1234/3007 62 artiklassa säädetyn tietyn teollisuuskäytön osalta sekä määrät, joille on jo myönnetty vientitodistus.

(5) Asetuksen (EY) N:o 1234/2007 64 artiklan 2 kohdassa komissio valtuutetaan vahvistamaan kiintiön ulkopuolella tuotetun sokerin ja isoglukoosin ylijäämämaksu riittävän korkealle tasolle, jotta estetään ylijäämien kasaantuminen. Neuvoston asetuksen (EY) N:o 318/2006 täytäntöönpanoa koskevista yksityiskohtaisista säännöistä kiintiön ulkopuolisen tuotannon osalta sokerialalla 29 päivänä kesäkuuta 2006 annetun komission asetuksen (EY) N:o 967/2006 (2) 3 artiklan 1 kohdassa vahvistetaan kyseisen maksun suuruudeksi 500 euroa tonnilta.

(6) Koska sokerin määrä sisämarkkinoilla markkinointivuonna 2010/2011 on epätavallisen alhainen, komissio voi poikkeuksellisesti vahvistaa ylijäämämaksun nollaksi rajoitetulle määrälle kiintiön ulkopuolella tuotettua sokeria ilman riskiä siitä, että määrät kumuloituisivat.

(7) Koska asetuksessa (EY) N:o 1234/2007 vahvistetaan kiintiöt sekä sokerille että isoglukoosille, samanlaista toimenpidettä olisi sovellettava soveltuvaan määrään kiintiön ulkopuolella tuotettua isoglukoosia, koska viimeksi mainittu tuote on jossain määrin sokerin kaupallinen korvike. Jotta näiden kahden makeutusaineen välillä säilyisi tasapaino, sisämarkkinoille saatettavan kiintiön ulkopuolisen isoglukoosin soveltuva määrä olisi vahvistettava asetuksen (EY) N:o 1234/2007 liitteessä VI kummallekin tuotteelle vahvistettujen kiintiöiden suhteen perusteella.

(8) Sokerin ja isoglukoosin tuottajien olisi haettava jäsenvaltioiden toimivaltaisilta viranomaisilta todistukset, joilla ne voivat myydä tiettyjä, kiintiörajan ylittäviä määriä unionin markkinoilla.

(9) Kun vahvistetaan enimmäismäärät määrille, jotka kukin tuottaja voi hakea yhdellä hakemusjaksolla, ja rajoitetaan todistukset hakijan omaan käytettävissä olevaan tuotantoon, pitäisi keinottelun tällä asetuksella luodussa järjestelmässä estyä.

(10) Hakemusten olisi oltava mahdollisia ainoastaan kesäkuun loppuun asti, ja niiden olisi oltava voimassa ainoastaan lyhyen ajanjakson. Tämän pitäisi edistää määrien nopeaa saatavuutta unionin markkinoilla.

(11) Sokerintuottajien olisi hakemuksellaan sitouduttava maksamaan vähimmäishinta sokerijuurikkaasta, jota käytetään sen sokerimäärän tuottamiseen, jota he hakevat.

(12) Jäsenvaltioiden toimivaltaisten viranomaisten olisi ilmoitettava komissiolle vastaanotetut hakemukset.

(13) Komission olisi varmistettava, että todistukset myönnetään ainoastaan tässä asetuksessa vahvistetuissa määrällisissä rajoissa. Sen vuoksi komission olisi tarvittaessa voitava vahvistaa vastaanotettuihin hakemuksiin sovellettava jakokerroin.

(14) Jäsenvaltioiden olisi ilmoitettava hakijoille välittömästi, myönnetäänkö heidän hakemuksensa kokonaan vai osittain.

(15) Kun otetaan huomioon, että myönnettyjen todistusten määrät ylittävään unionin markkinoille saattamiseen sovelletaan asetuksen (EY) N:o 1234/2007 64 artiklan 2 kohdassa säädettyä ylijäämämaksua, on aiheellista säätää, että hakijan, joka ei täytä velvollisuuttaan saattaa unionin markkinoille sille myönnetyn todistuksen kattamaa määrää, olisi myös maksettava 500 euroa tonnilta oleva määrä johdonmukaisuuden vuoksi ja jotta estettäisiin kiintiön ulkopuolisen sokerin ja isoglukoosin poikkeuksellisen, markkinointivuoden 2010/20011 aikana tapahtuvan unionin markkinoille saattamisen väärinkäytökset.

(16) Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Ylijäämämaksun väliaikainen alentaminen

Poiketen siitä, mitä asetuksen (EY) N:o 967/2006 3 artiklan 1 kohdassa säädetään, ylijäämämaksuksi 500 000 tonnin enimmäismäärälle valkoisen sokerin ekvivalenttia ja 26 000 tonnille isoglukoosia kuiva-aineena, joka on tuotettu asetuksen (EY) N:o 1234/2007 liitteessä VI vahvistetun kiintiön ulkopuolella ja saatettu unionin markkinoille markkinointivuonna 2010/2011, vahvistetaan nolla euroa tonnilta.

2 artikla

Todistusten hakeminen

1. Jotta sokerin ja isoglukoosin tuottajiin voitaisiin soveltaa 1 artiklassa tarkoitettuja edellytyksiä, niiden on haettava todistus.

2. Hakijat voivat olla ainoastaan asetuksen (EY) N:o 1234/2007 57 artiklan mukaisesti hyväksyttyjä yrityksiä, jotka tuottavat juurikas- ja ruokosokeria tai isoglukoosia, ja joille on myönnetty tuotantokiintiö markkinointivuodeksi 2010/2011 mainitun asetuksen 56 artiklan mukaisesti.

3. Kukin hakija voi jättää kunkin tuotteen osalta yhden hakemuksen viikkoa kohti.

4. Todistushakemukset on jätettävä faksilla tai sähköpostilla sen jäsenvaltion toimivaltaiselle viranomaiselle, jossa yritys on hyväksytty. Jäsenvaltioiden toimivaltaiset viranomaiset voivat vaatia, että sähköisesti tehdyissä hakemuksissa on oltava Euroopan parlamentin ja neuvoston direktiivissä 1999/93/EY (3) tarkoitettu kehittynyt sähköinen allekirjoitus.

5. Jotta hakemukset olisivat hyväksyttäviä, niiden on täytettävä seuraavat edellytykset:

a) niissä on ilmoitettava i) hakijan nimi ja osoite sekä alv-tunnistenumero, sekä ii) haetut määrät ilmaistuina tonneina valkoisen sokerin ekvivalenttia ja tonneina isoglukoosin kuiva-ainetta;

b) haetun sokerin määrä ei saa ylittää kiintiön ulkopuolisen sokerin tuotantoa, jonka hakija ilmoitti olevan varastossa komission asetuksen (EY) N:o 952/2006 (4) 21 artiklan 1 kohdan mukaisesti viimeksi tehdyssä ilmoituksessaan. Määrästä vähennetään ne määrät, jotka olivat käyttämättä jääneissä todistuksissa ja vientitodistuksissa, jotka oli jo myönnetty hakijalle tämän asetuksen tai komission asetuksen (EY) N:o 397/2010 (5) mukaisesti. Haetun isoglukoosin määrä ei saa ylittää 10:tä prosenttia hakijalle myönnetystä isoglukoosin kiintiöstä;

c) jos hakemus koskee sokeria, hakijan on sitouduttava itse maksamaan asetuksen (EY) N:o 1234/2007 49 artiklassa vahvistettu juurikkaan vähimmäishinta sen sokerimäärän osalta, joka sisältyy tämän asetuksen 6 artiklan mukaisesti myönnettyihin todistuksiin;

d) hakemus on laadittava sen jäsenvaltion virallisella kielellä tai jollakin sen jäsenvaltion virallisista kielistä, jossa hakemus jätetään.

6. Hakemusta ei voida peruuttaa tai muuttaa sen jälkeen, kun se on jätetty, vaikka haetusta määrästä myönnettäisiin vain osa.

3 artikla

Hakemusten jättäminen

Todistushakemukset on jätettävä joka viikko maanantaista perjantaihin kello 13 (Brysselin aikaa) ensimmäisestä maanantaista alkaen tämän asetuksen voimaantulon jälkeen 24 päivään kesäkuuta 2011 asti.

4 artikla

Hakemusten siirtäminen jäsenvaltioiden toimesta

1. Jäsenvaltioiden toimivaltaisten viranomaisten on päätettävä hakemusten hyväksyttävyydestä 2 artiklan vahvistettujen edellytysten perusteella. Jos toimivaltaiset viranomaiset päättävät, ettei hakemusta voida hyväksyä, niiden on ilmoitettava siitä hakijalle välittömästi.

2. Toimivaltaisen viranomaisen on ilmoitettava komissiolle viimeistään maanantaina faksilla tai sähköpostilla edellisen viikon aikana jätetyt hyväksyttävät hakemukset. Jäsenvaltioiden, jotka eivät saaneet hakemuksia, mutta joille on myönnetty sokerin tai isoglukoosin kiintiö markkinointivuodeksi 2010/2011, on myös lähetettävä komissiolle saman määräajan kuluessa ilmoitukset siitä, etteivät ne saaneet hakemuksia.

3. Ilmoitusten muoto ja sisältö määritellään niiden mallien mukaan, jotka komissio asettaa jäsenvaltioiden käyttöön.

5 artikla

Enimmäismäärien ylittyminen

Jos jäsenvaltioiden toimivaltaisten viranomaisten 4 artiklan 2 kohdan mukaisesti ilmoittamat tiedot osoittavat, että haetut määrät ylittävät 1 artiklassa vahvistetut enimmäismäärät, komissio

a) vahvistaa jakokertoimen, jota jäsenvaltioiden on sovellettava kunkin ilmoitetun todistushakemuksen kattamiin määriin;

b) hylkää hakemukset, joita ei ole vielä ilmoitettu;

c) päättää jakson, jona hakemuksia voidaan jättää.

6 artikla

Todistusten myöntäminen

1. Rajoittamatta 5 artiklan soveltamista jäsenvaltioiden toimivaltaisten viranomaisten on myönnettävä joka viikko maanantaista alkaen ja viimeistään perjantaina niitä hakemuksia koskevat todistukset, jotka on ilmoitettu komissiolle 4 artiklan 2 kohdan mukaisesti edellisen viikon aikana.

Todistuksen malli on tämän asetuksen liitteenä.

2. Jäsenvaltioiden on ilmoitettava komissiolle joka maanantai sokerin ja/tai isoglukoosin määrät, joille ne ovat myöntäneet todistuksia edellisen viikon aikana.

7 artikla

Todistusten voimassaoloaika

Todistukset ovat voimassa niiden myöntämiskuukautta seuraavan kuukauden loppuun.

8 artikla

Todistusten siirtäminen

Todistuksista aiheutuvia oikeuksia tai velvollisuuksia ei voida siirtää.

9 artikla

Seuranta

1. Hakijoiden on lisättävä asetuksen (EY) N:o 952/2006 21 artiklan 1 kohdassa säädettyihin kuukausittaisiin ilmoituksiinsa määrät, joista niille myönnettiin todistukset tämän asetuksen 6 artiklan mukaisesti.

2. Ennen sitä kuukautta seuraavan toisen kuukauden loppua, jona todistus myönnettiin, kunkin hakijan on jätettävä jäsenvaltioiden toimivaltaisille viranomaisille todiste siitä, että kaikki kyseisen hakijan todistuksen kattamat määrät on saatettu unionin markkinoille. Todistuksen kattamista määristä, joita ei ole saatettu unionin markkinoille muista syistä kuin ylivoimaisen esteen vuoksi, on maksettava suuruudeltaan 500 euroa tonnilta oleva maksu. Jäsenvaltioiden on ilmoitettava komissiolle unionin markkinoille saatetut määrät.

3. Jäsenvaltioiden on laskettava ja ilmoitettava komissiolle kunkin tuottajan kiintiön ulkopuolella tuottaman sokerin ja isoglukoosin kokonaismäärän välinen erotus sekä määrät, jotka tuottajat ovat myyneet asetuksen (EY) N:o 967/2006 4 artiklan 1 kohdan toisen alakohdan mukaisesti. Jos tuottajan kiintiön ulkopuolisen sokerin tai isoglukoosin jäljellä olevat määrät ovat alle niiden määrien, joita kyseinen tuottaja haki tämän asetuksen mukaisesti, tuottajan on maksettava 500 euroa tonnilta kyseisen erotuksen osalta.

10 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sen voimassaolo päättyy 30 päivänä kesäkuuta 2012.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä maaliskuuta 2011. Komission puolesta José Manuel BARROSO Puheenjohtaja

(1) EUVL L 299, 16.11.2007, s. 1.

(2) EUVL L 176, 30.6.2006, s. 22.

(3) EYVL L 13, 19.1.2000, s. 12.

(4) EUVL L 178, 1.7.2006, s. 39.

(5) EUVL L 115, 8.5.2010, s. 26.